এবার মোমো গেম খেলে অসুস্থ হয়ে পড়ল গোয়ালতোড়ের কোনারপুর উচ্চ বিদ্যালয়ের দ্বাদশ শ্রেণির এক ছাত্ৰ। ওই ছাত্ৰ বর্তমানে ভর্তি মেদিনীপুর মেডিক্যাল কলেজ হাসপাতালে। ছাত্ৰটির নাম শুভদীপ নন্দী। বাড়ি পশ্চিম মেদিনীপুরের গোয়ালতোড়ের থানার অন্তর্গত কদমা গ্রামে।

এই বিষয়ে অন্যান্য খবর

মোমো-র মতোই মারণ চ্যালেঞ্জ! চিনে নিন আরও পাঁচ ভয়ঙ্কর খেলা


ওই ছাত্রের বাবার দাবি, তাঁর ছেলে মোমো গেম খেলে অসুস্থ হয়ে পড়েছে। গত ৪ দিন ধরে ছেলের আচরণেও পরিবর্তন লক্ষ করেন তিনি। শুভদীপ জানিয়েছে, তার কাছে মোমোর লিঙ্ক আসে, আর সেই লিঙ্কে ক্লিক করতেই মোমোর বীভৎস ছবি উঠে আসে। তার পর থেকেই তার মাথা ঘোরাতে শুরু করে, শরীর খারাপ হয়ে পড়ে। খেলার আর সুযোগ হয়নি৷ খবর পেয়ে গোয়ালতোড় থানার পুলিশ শুভদীপের বাড়িতে যায়, তাকে কাউন্সিলিং করে। পরে মোবাইল ফোনটি খতিয়ে দেখার জন্য থানায় নিয়ে যায় পুলিশ।
পুলিশের পরামর্শে বুধবার দুপুরে বাড়ির লোক প্রথমে গড়বেতার কেওয়াকল হাসপাতালে নিয়ে যায়। পরে সেখান থেকে তাকে মেদিনীপুর মেডিক্যাল কলেজে পাঠানো হয়। চিকিৎসকরা জানিয়েছেন, মানসিক ভাবে খানিকটা বিপর্যস্ত শুভদীপ। তবে চিকিৎসার পরে তার পরিস্থিতি স্থিতিশীল৷ 
উল্লেখ্য, গত এক সপ্তাহ আগে পশ্চিম মেদিনীপুরের দাসপুরে এক যুবক মোমো গেমের খপ্পরে পড়েছিল৷ সেই নিজেই গেম খেলার সময়ে ফেসবুকে সেই খেলার আপডেট দিতেই পরিবার ও প্রতিবেশীরা জানতে পেরে যায়৷ তার পর থেকে পরিবার ও পুলিশের সহযোগিতায় রক্ষা পায় সে৷